Sanger hou jou stem gesond - Solidariteit GildesSolidariteit Gildes Sanger hou jou stem gesond - Solidariteit Gildes
Tuis / Kunste / Sanger hou jou stem gesond
'n Pianis sal nooit op sy klavier se sleutels rondspring, of 'n kitaarspeler sy kitaar buite in die reën laat lê nie. Net so moet 'n sanger sy stem mooi oppas. Gelukkig is die stem nie te moeilik om te versorg nie en deur 'n paar eenvoudige wenke te volg, kan 'n sanger sy instrument in 'n goeie toestand hou.
'n Sanger moet altyd sy stem opwarm voordat hy sing. Moenie jou stem hier ooreis nie. Eenvoudige, sagte opwarmingsoefeninge sal die stemspiere lekker los maak, oortollige slym verwyder en die risiko vir beserings verlaag. Deur te neurie sal jy jou stembande goed opgewarm kry.
Sorg dat jy genoeg water drink en sodoende jou stembande goed gehidreer hou. Moet egter nie yswater drink nie, maar water wat by kamertemperatuur is. Gebruik 'n lugbevogtiger in jou huis. 30% humiditeit is perfek vir jou stem. Sommige medikasies kan jou stem uitdroog en dit is daarom belangrik dat jy met jou dokter of apteker oor die welstand van jou stem gesels voordat jy enige medisyne begin gebruik, selfs oor-die-toonbank-medisyne.
Moenie rook nie, en bly ook weg van sekondêre rook aangesien dit geneig is om die stembande te irriteer.
Vermy mondspoel wat alkohol of skadelike chemikalieë bevat. Behalwe dat hierdie produkte skadelik vir jou stembande kan wees, kan dit ook slegte asem verdoesel. Indien jy sukkel met 'n slegte asem, kan dit die gevolg wees van 'n onderliggende infeksie in jou keel, neus, mond, longe, sinusse of tandvleis. Refluks kan ook 'n oorsaak wees.
Indien jou stem hees of moeg is, moet jy liewers nie sing nie. Dieselfde geld vir wanneer jy siek is. Jou stem het rus nodig om gesond te bly.
Moenie uit jou keel uit sing nie. Sang het alles te doen met asem, en jou asem word ondersteun deur jou diafragma.
As dit seer is om te sing, hou dadelik op. Pyn is jou liggaam se manier om jou te laat weet dat iets nie reg is nie en indien jy sou aanhou met sing, kan jy jou stem ernstig beseer.
Gee jou stem 'n ruskans wanneer dit nodig is, veral wanneer hy hard gewerk het. Dit beteken dat jy dit glad nie moet gebruik nie. Moenie praat, sing of selfs fluister nie. Laat jou stem toe om heeltemal uit te rus en te herstel.
Moenie skree nie, en moet ook nie fluister nie. 'n Mens sou dink dat fluister goed vir jou stem is. Dit is ongelukkig nie so nie. Fluister, net soos skree, plaas stremming op jou stembande en kan hulle moeg maak en minder effektief laat funksioneer.
Bly weg van suiwelprodukte, aangesien dit die verdikking van slym kan veroorsaak, wat jou kan verstop.
Eet 'n ligte maaltyd voor 'n oudisie of optrede. Jy moenie te veel kos in jou maag hê wat op jou diafragma kan druk en dan veroorsaak dat jy nie effektief kan asemhaal en sing nie.
School of Rock: https://www.schoolofrock.com/resources/vocals/7-tips-on-how-to-keep-your-singing-voice-healthy
National Institute on Deafness and other Communication disorders: https://www.nidcd.nih.gov/health/taking-care-your-voice